REPUBLIKA SRBIJA

NARODNA SKUPŠTINA

Odbor za prostorno planiranje, saobraćaj,

infrastrukturu i telekomunikacije

13 Broj 06-2/80-17

17. maj 2017. godine

B e o g r a d

ZAPISNIK

14. SEDNICE ODBORA ZA PROSTORNO PLANIRANjE, SAOBRAĆAJ, INFRASTRUKTURU I TELEKOMUNIKACIJE

ODRŽANE 17. MAJA 2017. GODINE

Sednica je počela u 13.00 časova.

Sednicom je predsedavala Katarina Rakić, predsednik Odbora.

Sednici su prisustvovali članovi Odbora: Dragan Vesović, Jovica Jevtić, Dragan Jovanović, Jasmina Karanac, Stefana Miladinović, Zoran Milekić, Jovo Ostojić, Ognjen Pantović, Snežana B. Petrović, Dalibor Radičević, Aleksandar Stevanović i Ivana Stojiljković.

Sednici su prisustvovali zamenici članova Odbora: Ivan Karić (zamenik Novice Tončeva) i Vladimir Petković (zamenik Vladimira Orlića).

Sednici nisu prisustvovali članovi Odbora: Goran Ćirić i Nenad Konstantinović, niti njihovi zamenici.

Sednici su prisustvovali iz Ministarstva trgovine, turizma i telekomunikacija: Sava Savić, pomoćnik ministra, Natalija Radoja, šef Odseka, Tatjana Andan, načelnik Odeljenja elektronskih komunikacija i Marija Vučinić, načelnik Odeljenja za poštanski saobraćaj.

Odbor je, većinom glasova (11 za, tri člana Odbora nije glasalo), u skladu sa predlogom predsednika Odbora usvojio sledeći:

D n e v n i r e d

* usvajanje zapisnika 13. sednice Odbora

1. Razmatranje Izveštaja o radu Ministarstva trgovine, turizma i telekomunikacija za period 01. jula 2016. godine do 30. septembra 2016. godine (broj 02-2706/16 od 02.11.2016.godine);
2. Razmatranje Izveštaja o radu Ministarstva trgovine, turizma i telekomunikacija za period od 01.10.2016. godine do 31.12.2016. godine (broj 02-288/17 od 08.02.2017. godine);
3. Razmatranje Izveštaja o radu Ministarstva trgovine, turizma i telekomunikacija za period od 01.01.2017. godine do 31.03.2017. godine (broj 02-1290/17 od 12.05.2017. godine);
4. Razmatranje predstavki upućenih Odboru.

Pre prelaska na razmatranje utvrđenog dnevnog reda predsednik Odbora je predložila da se obavi zajednički pretres prve, druge i treće tačke dnevnog reda. Odbor je, većinom glasova (12 za, jedan uzdžan, jedan član Odbora nije glasao), prihvatio predlog.

Odbor je, većinom glasova (12 za, jedan uzdržan, jedan član Odbora nije glasao), usvojio Zapisnik 13. sednice Odbora održane 28. februara 2017. godine.

Prva, druga i treća tačka dnevnog reda:

**- Razmatranje Izveštaja o radu Ministarstva trgovine, turizma i telekomunikacija za period 01. jula 2016. godine do 30. septembra 2016. godine;**

**- Razmatranje Izveštaja o radu Ministarstva trgovine, turizma i telekomunikacija za period od 01.10.2016. godine do 31.12.2016. godine;**

**- Razmatranje Izveštaja o radu Ministarstva trgovine, turizma i telekomunikacija za period od 01.01.2017. godine do 31.03.2017. godine**

Na početku izlaganja Sava Savić, pomoćnik ministra, je kao prvu aktivnost Ministrstva u navedenom periodu istakao izradu Nacrta zakona o elektronskom dokumentu, elektronskoj identifikaciji i uslugama od poverenja u elektronskom poslovanju, o čemu je održana i javna rasprava. Takođe, doneta su i podzakonska akta koja se odnose na Zakon o informacionoj bezbednosti, koji je donet početkom 2016 godine, a radi se o uredbama koje bliže uređuju mere zaštite IKT sistema od posebnog značaja. Donet je i podzakonski akt kojim se uređuje upis u registar CERT-ova, odnosno centara za prevenciju napada u oblasti informacione bezbednosti. Pored navedenog, u ovom periodu Ministarstvo je izradilo Strategiju razvoja industrije informacionih tehnologija za period od 2017. godine do 2020. godine. Navedena strategija se odnosi na mere koje će dati sistemsku podršku ovom sektoru i stvoriti pogodno okruženje kako za konvergenciju informacionih tehnologija i primenu u svim ostalim granama privrede, tako i za razvoj samog IT sektora u domenu razvoja ljudskih resursa. Pored toga uticaće i na razvoj start up eko sistema kao i na podršku razvoju inovativnih projekata i novih kompanija. Sve navedeno ima za cilj da se kroz proces digitalne transformacije, koji je već u toku, odgovori na izazove i promene koje nose informacione tehnologije, kako u poslovnom okruženju, tako i u svakodnevnom životu. Na kraju pozitivni efekti će se odraziti i na razvoj efikasne državne administracije kroz razvoj elektronskih servisa i to ne samo kroz portal e-uprave, već i kroz druge organe javne vlasti, koji su namenjeni kako privredi tako i građanima. U cilju uspešne edukacije za jačanje kapaciteta u Sektoru obrazovanja iz oblasti informaciono komunikacionih tehnologija, u skladu sa evropskim standardima, održane su obuke nastavnika i profesora svih profila. Kroz ovu obuku je prošlo 735 nastavnika u osnovnim školama i 228 profesora u srednjim školama, a održano je i 2200 različitih kurseva. Sproveden je i nagradni konkurs za nastavnike osnovnih škola pod nazivom „digitalni čas“ čime su profesori i nastavnici motivisani da na jedan kreativan način, primenom informacionih tehnologija i alata, digitalizuju nastavne jedinice. Ilustracije radi trenutno postoji preko 1000 uspešno digitalizovanih nastavnih jedinica. Kada je reč o konkursima koji su namenjeni nevladinim organizacijama, fondacijama i zadužbinama, koje pre svega imaju za cilj razvoj informacionog društva na teritoriji Republike Srbije u domenu bezbednosti dece na internetu, Ministarstvo je i na ovom planu zabeležilo veliku aktivnost. Takođe, pripremljeni su razni programi za prekvalifikaciju, a potpisan je i Memorandum o razumevanju informacionih tehnologija i elektronike sa državom Indijom. Potpisan je i Memorandum o razumevanju informaciono-komunikacionih tehnologija sa kompanijom Oracle, pa je u prethodnoj godini ova kompanija, u skladu sa sistemom obrazovanja i u koordinaciji sa resornim ministarstavom održala 297 obuka za profesore i nastavnike, koji su dobili sertifikate i kompetencije za licencirane edukatore. Nacionalni kontakt centar za bezbednost dece na internetu je počeo sa radom 27. februara 2017. godine, a nakon formiranja ovog centra krenula je i edukacija nastavnika i profesora u saradnji sa ministarstvima zdravlja, prosvete i unutrašnjih poslova i sa Odeljenjem za visokotehnološki kriminal i Centrom za socijalni rad. Na ovaj način se kroz proces edukacije i podizanja svesti mladi naraštaj priprema za digitalno doba koje dolazi, a istovremeno se podiže i svest o mogućim rizicima i opasnostima koje postoje u digitalnom svetu, zaključio je na kraju izlaganja pomoćnik ministra, Sava Savić.

U daljem toku sednice, Marija Vučinić, načelnik Odeljenja za poštanski saobraćaj je predstavila sprovedene aktivnosti u oblasti poštanskih usluga. Kao najznačajnije istakla je Predlog strategije razvoja poštanskih usluga za period od 2017. godine do 2020. godine. Eksperti Plac projekta su pružili pomoć u smislu pripreme okvira za izradu Predloga strategije, Predlog je prošao kroz javnu raspravu i očekuje se da će Strategija biti usvojena do kraja ovog meseca. Takođe, pripremljen je Nacrt novog Zakona o poštanskim uslugama koji je u potpunosti usklađen sa prvom, drugom i sa većinom treće direktive od ukupno tri poštanske direktive. Nacrt zakona je prošao javnu raspravu, pribavljeno je mišljenje svih relevantnih institucija i ministarstava i spreman je da uđe u skupštinsku proceduru. Što se tiče Radne grupe koja sprovodi aktivnosti na opredeljivanju nepokretnosti, koje koristi Javno preduzeće „Pošta Srbije“, a na koje Vlada u skladu sa odredbama Zakona o javnoj svojini daje saglasnost za upis svojine, JP „Pošta Srbije“ je dala spisak nepokretnosti koje su trebale da uđu u predlog zaključka. U sledećih nekoliko nedelja se očekuje finalni predlog zaključka, koji će biti poslat relevantnim ministarstvima na mišljenje. Pored navedenog potpisan je i Memorandum o razumevanju između naše i delegacije državnog poštanskog biroa Narodne Republike Kine, a u vezi saradnje u oblasti poštanskog saobraćaja. U Briselu su predstavnici ovog ministarstva uzimali učešće u Pododboru za unutrašnje tržište, naglasila je na kraju izlaganja načelnica Odeljenja za poštanski saobraćaj.

U nastavku sednice, Tatjana Andan, načelnik Odeljenja elektronskih komunikacija, je predstavila rad Odeljenja za elektronske komunikacije u navedenom periodu. Jedna od najznačajnijih aktivnosti je bila izrada radne verzije Zakona o elektronskim komunikacijama. Ovaj zakon je usaglašen sa regulatornim okvirom Evropske unije. Održana je javna rasprava, Nacrt zakona je upućen u proceduru, a trenutno se radi na usaglašavanju mišljenja nadležnih ministarstava. Radi se o jednom sistemskom, savremenom zakonu, koji treba da uredi ovu veoma važnu oblast, kako za dalji razvoj privrede Republike Srbije, tako i za unapređenje kvaliteta života svakog našeg građanina. Neke odredbe postojećeg zakona su poboljšane odnosno preciznije urađene, a uočeni nedostaci su otklonjeni. Jedan od njih je i način finansiranja Regulatorne agencije za elektronske komunikacije i poštanske usluge. Definisana je predvidivost poslovanja operatora elektronskih komunikacionih mreža, a jedna od bitnih odredaba ovog zakona je i obavezna registracija pripejd korisnika, kako bi u slučaju potrebe službe bezbednosti mogle efikasno da dođu do identiteta korisnika. Druga bitna aktivnost širih razmera, koja se sprovodi u više faza, jeste razvoj širokopojasnog interneta. Jedna od faza je izrada mapa dostupnosti, koja podrazumeva da se od postojećih operatora mobilnih i fiksnih komunikacionih mreža dobiju podaci o postojećim kapacitetima primenjenih tehnologija koji se unose u softver i na taj način dobijaju konačne mape koje daju pregled kompletne slike dostupnosti širokopojasne informacione strukture. S druge strane Vlada je formirala ministarsku radnu grupu za definisanje nacionalne širokopoijasne mreže, čiji je zadatak bio da pripremi plan za optimalno korišćenje nacionalne širokopojasne mreže. Dalji razvoj komunikacione infrastrukture će se razvijati i kroz saradnju sa Huawei kompanijom sa kojom je Ministarstvo trgovine, turizma i telekomiunikacija zaključiko Sporazum o strateškom partnerstvu sa vizijom i prepoznavanjem ove kompanije, kao vodeće u svetu u oblasti telekomunikacija. Jedna od aktivnosti na razvoju širokopojasnog interneta jeste i projekat pod nazivom „Nacionalni program za razvoj širokopojasnog pristupa“. Ovaj projekat se odvija u saradnji sa Evropskom bankom za obnovu i razvoj, a trebao bi da da jasnu sliku modela i pravaca daljeg razvoja širokopjasne infrastrukture i predloženih modela finansiranja. Za njegovu realizaciju je predviđeno 12 meseci. U Odeljenju za elektronske komunikacije uporedo sa svim ovim aktivnostima radi se i na pripremi nacrta Stategije razvoja mreža budućih generacija. Započete su i aktivnosti na donošenju Zakona o širokopojasnom pristupu, koji će implementirati Direktivu o merama za smanjenje troškova postavljanja elektronskih komunikacionih mreža i brzina. Ovom direktivom bi se poboljšala efiksnost trošenja javnih sredstava. Na kraju izlaganja predstavnica Ministarstva je istakla da su sve ove aktivnosti deo programa ekonomskih reformi koje je Vlada donela za period od 2017. godine do 2019. godine, gde je jedna od priritetnih strukturnih reformskih mera i razvoj komunikacione infrstrukture.

U diskusiji, koja je usledila narodni poslanici su postavljali pitanja u vezi sa pripremom Zakona o poštanskom saobraćaju i u vezi sa uručenjem malih pošiljki, odnosno računa, poput obračuna za porez, koje opštinske gradske uprave šalju korisnicima. Takođe, postavljeno je i pitanje vezano za mogućnost da lokalne samouprave izaberu i neko drugo preduzeće pored JP „Pošta Srbije“, jer u sferi osnovne delatnosti poštanskog saobraćaja postoji još 50 registrovanih firmi koje, takođe, mogu da obavljaju te poslove.

Narodni poslanik Snežana B. Petrović, se nakon ovih pitanja javila za reč i istakla da Javno preduzeće „Pošta Srbije“ finkcioniše na celoj teritoriji naše zemlje, uključujući i Kosovo i Metohiju i da 75 % od prihoda prosleđuje u budžet Republike Srbije. Naglasila je da novi Zakon o poštanskim uslugama predviđa željenu liberalizaciju, koja podrazumeva početnih 100gr do prelaska na 50gr, da bi se na kraju došlo do potpune liberalizacije, koja bi omogućila uravnoteženo tržište. JP „Pošta Srbije“ ima zakonom definisanu ulogu javnog poštanskog operatora i zakonsku obavezu da u istim rokovima i po istom kvalitetu i ceni opslužuje celu teritoriju Republike Srbije. Takođe, istaknuto je da RF PIO svake godine raspisuje javni poziv u vezi isplate penzija u dve partije, jedna isplata penzija odnosi se na isplatu na kućnu adresu, a druga po tekućim računima. JP „Pošta Srbije“ nije nosilac tog posla, na taj poziv javljaju se oni koji ispunjavaju uslove, a PIO fond donosi konačnu odluku, završila je izlaganja Snežana B. Petrović odgovarajući ujedno i na postavljena pitanja.

U nastavku sednice, predstavnik Ministarstva je u vezi postavljenih pitanja dodala da novi Nacrt Zakona o poštanskim uslugama nosi sa sobom smanjenje rezervisanog servisa sa postojećih 100gr na 50gr, kako je praksa i u Evropskoj Uniji. Jedino javni poštanski operator ima međunarodno preuzetu obavezu da pruža univerzalnu poštansku uslugu, bila ona isplativa ili ne. Istaknuto je, takođe, da je Republika Srbija u tom smislu potpuno prilagođena direktivama i da je Nacrtom zakona planirano smanjenje i ukidanje rezervisanog servisa. Takođe, istaknuto je i da je poštarina za pošiljke unutar Srbije najniža u Evropi. Što se tiče pitanja u vezi dostave penzija napomenuto je da se u mnogo zemalja Evrope dostava penzija nalazi u univerzalnom servisu što u Republici Srbiji nije slučaj, jer se univerzalni servis pravi u skladu sa potrebama građana jedne zemlje. Naglašeno je i da količina svih pismonosnih pošiljki vremenom opada i da mnogi korisnici telekomunikacionih usluga traže iz praktičnih razloga da im se račun dostavi elektronskim putem.

U diskusiji su učestvovali narodni poslanici: Dragan Jovanović, Jovo Ostojić, Snežana B. Petrović, Aleksandar Stevanović, Dragan Vesović i Jasmina Karanac.

Saglasno članu 229. Poslovnika Narodne skupštine, Odbor je razmotrio Izveštaj o radu Ministarstva trgovine, turizma i telekomunikacija za period 01. jula 2016. godine do 30. septembra 2016. godine i odlučio, većinom glasova (12 za, jedan uzdržan), da ga prihvati.

Saglasno članu 229. Poslovnika Narodne skupštine, Odbor je razmotrio Izveštaj o radu Ministarstva trgovine, turizma i telekomunikacija za period 01.10.2016. godine do 31.12.2016. godine i odlučio, većinom glasova (12 za, jedan uzdržan), da ga prihvati.

Saglasno članu 229. Poslovnika Narodne skupštine, Odbor je razmotrio Izveštaj o radu Ministarstva trgovine, turizma i telekomunikacija za period 01.01.2017. godine do 31.03.2017. godine i odlučio, većinom glasova (12 za, jedan uzdržan), da ga prihvati.

Četvrta tačka dnevnog reda **- Razmatranje predstavki upućenih Odboru**

Povodom ove tačke dnevnog reda predsednik Odbora je dala reč izvestiocu Radne grupe Odbora za predstavke Ivani Stojiljković.

Narodni poslanik Ivana Stojiljković je obavestila Odbor da je Radna grupa na sastanku održanom 16. maja 2017. godine razmotrila osam pristiglih podnesaka i odlučila sledeće o daljem postupanju:

- Povodom Ponovljene predstavke Steve Rajića iz Apatina, u vezi usvojenih propisa o legalizaciji pojedinih objekata (broj 07-298/12). - biće prosleđen dopis podnosiocu, uz obrazloženje da je Odbor preduzeo sve mere u skladu sa zakonom i ovlašćenjima i da će se svaki novi dopis podnosioca koji je iste ili slični sadržine tretirati informativno, tj. da ga neće razmatrati. Istovremeno predstavnici Radne grupe su se u ime Odbora zahvalili narodnom poslaniku Jovi Ostojiću na pomoći i uloženom trudu u vezi rešavanja ove predstavke.

- Ponovljena predstavka Radomira Markovića iz Beograda, u vezi žalbe na rad Javnog preduzeća „Pošta Srbije“ (broj 07-1886/13) – biće prosleđena Ministarstvu trgovine, turizma i telekomunikacija, kao i dopis podnosiocu, uz obrazloženje da je Odbor zaključno sa ovim dopisom preduzeo sve mere u skladu sa zakonom i ovlašćenjima i da će se svaki novi dopis podnosioca, koji je iste ili slični sadržine tretirati informativno, tj. da ga neće razmatrati;

- Povodom Ponovljene predstavke Zorana Trifunovića iz Rače, u vezi zaštite - imovinskih prava (broj 07-1348/15) - koja sadrži niz navoda koji nisu u skladu sa članom 3. stav 4. Uputstva za postupanje sa inicijativama, peticijama, predstavkama i predlozima upućenim Narodnoj skupštini Republike Srbije odlučeno je da se ne odgovara;

- Povodom Dopune predstavke Stojanke Stefanović i Bate Pantića iz Novog Sada, u vezi ozakonjenja objekta (broj 952-474/15) – biće prosleđen dopis podnosiocima da je predstavka razmotrena infomrativno;

- Predstavka Živojina Gvozdića iz Petrovca na Mlavi, u vezi žalbe zbog posečenih stabala oraha (broj 07-748/17) – biće prosleđena Upravi SO Petrovca na Mlavi na dalje postupanje;

- Predstavka Zorana Paunovića iz Sevojna, u vezi postupanja organa Republike i gradske uprave Užica (broj 07-769/17) - biće prosleđena Gradskoj upravi Grada Užica na dalje postupanje;

- Predstavka Rajka Lazića iz Beograda, u vezi nedovršene infrastrukture duž auto-puta E75 - pasarele (broj 07-1138/13) - biće prosleđena Gradu Beogradu – Sekreterijatu za saobraćaj, kao i dopis podnosiocu, uz obrazloženje da je Odbor zaključno sa ovim dopisom preduzeo sve mere u skladu sa zakonom i ovlašćenjima i da će se svaki novi dopis podnosioca koji je iste ili slični sadržine tretirati informativno, tj. da ga neće razmatrati;

- Predstavka Miloša Markovića iz Beograda, u vezi rada RATEL a (broj 07-1018/17) - biće prosleđena Ministarstvu trgovine, turizma i telekomunikacija na dalje postupanje.

Odbor je, većinom glasova (12 za, jedan član Odbora nije glasao), odlučio da prihvati predloge Radne grupe za postupanje povodom svakog podneska.

\*

\* \*

Na sednici Odbora vođen je tonski zapis.

Sednica je zaključena u 14.50 časova.

SEKRETAR ODBORA PREDSEDNIK ODBORA

Biljana Ilić Katarina Rakić